**AS XXL.EE** (varasema nimega *AS Pennu*) oli Eesti infotehnoloogiaettevõte, mis tegutses aastatel 1990–2002. Ettevõte oli Tallinna börsi nimekirjas.

AS Pennu
--------

AS Pennu (hiljem AS Pennu Computer Technology ja AS PCT) asutas 1990. aastal Alo Koop, et realiseerida kasumipotentsiaali, mis tuleneb kasvavast nõudlusest infotehnoloogia valdkonnas. Esimesel tegevusaastal peamiselt kaubandusettevõttena tegutsenud AS PCT-st kujunes tootmisettevõte.

1994. aasta teisel poolel alustati oma kaubamärgi all arvutite kokkupanemist ning 1995. aasta lõpuks moodustas Pennu kaubamärgi all kokku pandud arvutite müük 1/4 ettevõtte kogumüügist. Ettevõtte peamised eestimaised konkurendid olid Microlink ja Astrodata ning lisaks välismaised tuntud arvutitootjad.

1996. aasta septembris noteerib AS PCT esimese tehnoloogiaettevõttena oma aktsiad Tallinna börsi lisanimekirjas:

* esimene osa emissioonist (51 282 aktsiat), oli suunatud institutsionaalsetele investoritele;
* teine osa emissioonist oli mõeldud avalikkusele ning selle mahuks on 108 718 aktsiat. Aktsiaid müüdi hinnaga 43 kr aktsia.

1997. aasta märtsis laekus Pennu Computer Technologyle (PCT) aktsiaemissioonist 19 miljonit krooni, mida firma kasutas peamiselt liisingutegevuse ja kinnisvaraprojekti arendamiseks ning finantspositsiooni tugevdamiseks. Asutati tütarettevõte PCT Liisingu AS, mis pakkus klientidele võimalust liisida arvutus- ja kontoritehnikat nii kapitali- kui ka kasutusrendi vahendusel.

1997. aastal oli AS PCT aastakäive 140,4 mln krooni ja puhaskasum 6,35 mln (vastavalt 9 miljonit eurot ja 0,41 miljonit eurot). Aastaga toodeti enam kui 5000 personaalarvutit.

1998. aastal lõi PCT 15 miljoni kroonise aktsiakapitaliga ühisfirma Järve Kinnisvarahoolduse AS, millest 79% kuulus PCT Groupile. Firma ehitas Järvevana teele 5 korruselise büroohoone.

1998. aasta augustis avas arvutitootja PCT Group Riias esinduse eesmärgiga arendada senisest aktiivsemat tegevust Läti arvutiturul, tagades ka arvutite hoolduse ja garantiiremondi.

1998. aasta novembris astus ettevõtte asutaja ja juhatuse esimees Alo Koop tagasi, kui olid selgunud kümnetesse miljonitesse ulatuva kahjumi põhjused: Järvevana kontorihoone odavmüük ja kahjumlik liisingutegevus. Liisinguportfelli maht oli 40–50 miljonit krooni, millest arvuteid oli liisitud vaid kümne miljoni eest. Indrek Rahumaa kinnitusel kontrollis ettevõtte tegevust firma CC Computer OÜ, kelle tuumikomanik on Balti Cresco Investeerimisgrupp.

1999. aasta kevadel plaanis PCT lisakapitali kaasamise investorite käest ja ettevõtte uue juhataja Arho Anttila sõnul oleks ettevõttel arengukava järgimiseks vaja lisakapitali 3 miljonit krooni. Sama aasta suveks loobus PCT enamikust Eestis asuvatest arvutimüügisalongidest (Viljandi, Pärnu, Tartu), alles jääb vaid Tallinna salong.

AS XXL.EE
---------

Priit Vaikmaa, XXL.ee portaali kaasasutaja (1999)
Augustis 1999 ostis Pennu Computer Technology Group (PCTG) aktsiate vahetuse teel internetifirma OÜ Internetivärav XXLi (osanikud Martin Villig, Priit Vaikmaa, Kristjan Vaga, Siim Viidu), mis haldab kaubamärke Zero ja XXL. AS PCT võtab uueks ärinimeks AS XXL.EE, mille põhitegevuseks on edaspidi arvutitootmine, digitaalmeedia ja interaktiivsed infoteenused ehk internetivärav. «Pennu ümbernimetamine XXL.EE-ks ja ümberdefineerimine internetifirmaks on julge ja riskantne otsus, mille eest tema omanikele ja juhtidele tuleb au anda,» ütles MicroLinki juhatuse esimees Allan Martinson.

2000. aasta suveks müüb XXL.EE kõik mitte internetiäridega seotud tegevused (arvutisalongid, arvutitootmise, PCT Liisingu) ja keskendub tarkvaraarenduse ärile. Tehingutest saadud raha kasutab XXL.EE varasemate pangalaenude osaliseks kustutamiseks.

XXL.EE veebi- ja tarkvaraarenduse osakond on loonud veebilahendusi mitmele Eesti tuntud ettevõttele: Saku Õlletehas, SEB (internetiportaal), Starman, Estonian Air (internetibroneeringute süsteem), e-Kindlustuse (hilisema IIZI) portaal, City24.ee (kinnisvaraportaal) jmt. Tarkvaraosakonna tegevus laieneb kiiresti Läti ja Leedu turule ning töötajate arv kasvab 75 inimeseni.

2002. aasta jaanuaris teatas XXL.EE börsile, et internetiäri uued suunad olid kasumlikud, kuid kasum ei olnud piisavalt suur selleks, et katta varem, arvutitootmise aegu, võetud pangalaene. Ettevõtte tegevuse jätkumise finantseerimiseks toimunud läbirääkimised on lõppenud edutult ja ettevõtet ootab pankrot.

Viited
------

1. ↑  "AS Pennu Computer Technology". *Äripäev*. 29.08.1996.
2. ↑  "AS PCT Aktsiaemissioon". 19.03.1997.
3. ↑  "PCT avab arvutite liisingteenuse". 26.03.1997.
4. ↑  "Arvutitootja Pennu kavatseb aktsiakapitali kahekordistada". 15.10.1997.
5. ↑  "PCT otsustas ise hakata kinnisvaraga tegelema". 07.04.1998.
6. ↑  "PCT Laienes oma esinduse avamisega Läti turule". 06.08.1998.
7. ↑  "Koobi Pennu hukutasid laenud". 11.11.2008.
8. ↑  "Pennu hiigelkahjum ja uus omanik Cresco". 10.12.1998.
9. ↑  "Pennu soovib investoritelt kaasata lisakapitali". *Äripäev*. 08.04.1999.
10. ↑  "Pennu loobub arvutimüügisalongidest". 29.06.1999.
11. ↑  "PCT laieneb internetivaldkonda ja osta Internetivärav XXL OÜ". 05.08.1999.
12. ↑  "XXL müüs PCT Liisingu BRC-le". 20.06.2000.
13. ↑  "XXL.EE läheb pankrotti". 14.01.2002.

Välislingid
-----------

* Tallinna Börsi katsejänes, Äripäev, 4. september 1996
* XXL.EE avab uuendatud internetiportaali, Delfi, 20. detsember 1999
* XXL.EE kangelane börsilt, Äripäev, 27. jaanuar 2000
* XXL võlausaldajad kustutasid pooled võlgadest, Äripäev, 11. august 2000
* Arho Anttila vägiteod, Eesti Ekspress, 7. detsember 2000

| * v
* r
Tallinna börsi ettevõtted |
| --- |
| Põhinimekiri | 
Arco Vara **·**  Baltika **·**  Coop Pank **·**  EfTEN Real Estate Fund III **·**  Ekspress Grupp **·**  Enefit Green **·** Harju Elekter **·**  Hepsor **·**  LHV Group **·**  Merko Ehitus **·**  Nordecon **·** Pro Kapital Grupp **·** PRFoods **·**  Silvano Fashion Group **·**  Tallink Grupp **·**  Tallinna Kaubamaja Grupp **·**  Tallinna Sadam  **·**  Tallinna Vesi |
| Lisanimekiri | 
Nordic Fibreboard **·**  Trigon Property Development |
| First North aktsianimekiri | 
Airobot Technologies **·**  Bercman Technologies **·**  Clevon  **·** Estonian Japan Trading Company  **·** Elmo Rent  **·** Grab2Go  **·** Hagen Bikes Holding  **·** Linda Nektar  **·** Modera  **·** J.Molner  **·** Punktid Technologies  **·** Robus Group  **·** Saunum Group  **·**  TextMagic |
| Börsilt lahkunud ettevõtteid | 
ASA Kindlustus **·**  Eesti Näitused **·**  Eesti Telekom **·**  Eesti Ühispank **·**  EMV **·**  ESS **·**  Estiko **·**  EVEA Pank **·**  Fakto Auto **·**  Hansapank **·**  Hoiupank **·**  Järvevana **·**  Kalev **·**  Leks Kindlustus **·**  Norma **·**  Olympic Entertainment Group **·**  Rakvere Lihakombinaat **·**  Reval Hotelligrupp **·**  Saku Õlletehas **·**  Sampo Pank **·**  Starman **·**  Tallinna Farmaatsiatehas **·**  Tallinna Külmhoone **·**  Viru Rand **·**  XXL.EE (Pennu) |